Na temelju članka 11. stavka 4. Zakona o otpadu („Narodne novine“ broj 178/04, 111/06, 110/07, 60/08. i 87/09) i članka 44. Statuta Općine Sveti Ivan Žabno („Službeni glasnik Koprivničko-križevačke županije“ broj 9/09), općinski načelnik Općine Sveti Ivan Žabno 20. ožujka 2013. podnosi

 IZVJEŠĆE O PROVEDBI PLANA

GOSPODARENJA OTPADOM NA PODRUČJU OPĆINE SVETI IVAN ŽABNO

 ZA 2012. GODINU

 I.

 Utvrđuje se da je u tijeku 2012. godine proveden plan gospodarenja otpadom u Općini Sveti Ivan Žabno kako slijedi:

Plan gospodarenja otpadom objavljen je u „Službenom glasniku Koprivničko-križevačke županije“ broj 3/09. Izrađivač PGO-a je DVOKUT ECRO D.O.O. Oko 95% općinskih naselja pokriveno je odvozom komunalnog otpada, dok 5% nije pokriveno zbog nemogućnosti dolaska kamiona. Odaziv stanovnika je 80% kod predaje otpada. Koncesionar je Općinsko komunalno poduzeće „Park“ d.o.o. U 2012. godini sakupljeno je 918,4 t komunalnog otpada. Plaćanje usluga odvoza komunalnog otpada propisano je prema količini otpada. Cjenovne grupe su : kanta od 80 l, kanta od 120 l, kontejner od 240 l i kontejner od 1100 l. U cijenu plaćanja odvoza nije uračunata stavka sufinanciranje odlagališta. Građanima je omogućen odvoz komunalnog otpada, postavljanjem zelenih otoka odlaganje ambalažnog otpada (ugovor sa tvrtkom Sirovina Bjelovar). Postavljanjem zelenih otoka potiče se stanovništvo da odlaže staklo, papir i plastiku. Broj postavljenih spremnika (zelenih otoka) je 7, odnosno 21 spremnika na raznim lokacijama u Tremi, Svetom Petru Čvrsecu, Kenđelovcu, Svetom Ivanu Žabnu i Cirkveni. U 2012.godini provodilo se sakupljanje ambalaže pesticida. Azbest se odlaže na uređenoj kazeti odlagališta otpada Komunalnog poduzeća Križevci. Metalni otpad se odlaže u reciklažnom dvorištu Križevci. Na području Općine organiziran je odvoz i zbrinjavanje električnog i elektroničkog otpada od ovlaštenog koncesionara Flora VTC d.o.o. i Spectra Media d.o.o. Službeno odlagalište „Trema- Gmanje“ je u postupku sanacije. Ishođena je građevinska dozvola za zahvat u prostoru: sanacija i zatvaranje odlagališta neopasnog otpada „Trema- Gmanje“. Tijekom 2012. godine izdvojeno je 144.648,00 kuna za izradu tehničke dokumentacije za ishođenje građevinske dozvole za sanaciju odlagališta komunalnog otpada“Trema- Gmanje“ Omjer sufinanciranja: 60% Općina, 40 % Fond za zaštitu okoliša i energetsku učinkovitost. Komunalni redar zadužen je za obavljanje nadzora nad komunalnim objektima te sprječava neovlašteno odlaganje komunalnog otpada. Tijekom 2012. godine proveden je inspekcijski nadzor obilaskom lokacije odlagališta i predočenjem dokumentacije. Edukacija stanovništva vezana uz odvojeno skupljanje otpada s ciljem podizanja ekološke svijesti građana kontinuirano se provodi.

 Općina je zajedno s Osnovnom školom „Grigor Vitez“ te Općinskim komunalnim poduzećem „PARK“ d.o.o. pokrenula program EKO- škole pri osnovnoj školi Sveti Ivan Žabno. Djelovanjem Eko- škole uči se djecu na metode odvojenog skupljanja otpada.

 II.

Općinski načelnik Izvješće podnosi Općinskom vijeću Općine Sveti Ivan Žabno na usvajanje.

 III.

Ovo Izvješće objavit će se u „Službenom glasniku Koprivničko-križevačke županije“.

 OPĆINSKI NAČELNIK OPĆINE SVETI IVAN ŽABNO

KLASA: 351-01/13-03/01

URBROJ: 2137/19-01/1-13-1

Sveti Ivan Žabno, 20. ožujka 2013.

 OPĆINSKI NAČELNIK:

 Vladimir Oguman